18 अप्रैल को सैकड़ों नर्सेज का जयपुर में प्रदर्शन
भरतपुर | राजस्थानराज्य नर्सेज एसोसिएशन एकीकृत की राज्य व्यापी चेतना सभाओं की कड़ी में रविवार को यहां नर्सेज की आपात चेतना सभा स्कूल ऑफ़ नर्सिंग में प्रदेशाध्यक्ष राजेन्द्र राणा की अध्यक्षता में सम्पन्न हुई। जिसमें अपनी मांगों को लेकर 18 अप्रैल को सैकड़ों नर्सेज के साथ जयपुर आयोजित प्रदर्शन में भाग लेने का निर्णय लिया गया।
कार्यक्रम में वक्ताओं ने कहा कि 23 फरवरी को सरकार ने सातवें वेतन आयोग की सिफारिशों को लागू करने के लिए बनाई गई कमेटी में छठवें वेतन आयोग की विसंगतियों को दूर नहीं करने के संबंध में कोई निर्देश नहीं होना दुर्भाग्य पूर्ण है। संगठन 11 सूत्री मांगों को लेकर विगत कई महीनों से प्रजातांत्रिक तरीके से आंदोलन चला रहा है। 6 फरवरी को प्रमुख शासन सचिव स्तरीय वार्ता में कई बिन्दुओं पर सैद्धांतिक सहमति बनी थी, जिसमे छठवें वेतन आयोग की विसंगतियां दूर करने, सातवें वेतन आयोग को शीघ्र लागू करने, नर्सेज कार्मिकों का पदनाम परिवर्तित करने, संविदा नर्सेज को नियमितीकरण करने के लिए ठोस नीति बनाना इत्यादि थी। परंतु सरकार ने वर्तमान में मिल रहे वेतन भत्तों के आधार पर सातवां वेतन आयोग लागू करना सरकार का नर्सेज कर्मचारियों के साथ वादाखिलाफी है, जिसे सहन नहीं किया जाएगा। यदि मांगों पर सकारात्मक रुख नहीं अपनाया गया तो 18 अप्रैल को हजारों नर्सेज के साथ जयपुर में विशाल प्रदर्शन किया जाएगा। जिला संयोजक विजय फौजदार जिला महासचिव मृगेश जायसवाल ने बताया कि सभा को प्रदेशाध्यक्ष राजेन्द्र राणा, प्रदेश पर्यवेक्षक भूदेव धाकड़, प्रदेश महामंत्री पुरुषोत्तम कुंभज, संभागीय वरिष्ठ उपाध्यक्ष कृष्णमुरारी शर्मा, संभागीय प्रवक्ता जितेंद्र कुमार, राजकुमार, जयपुर जिला अध्यक्ष बीपी सिंह, एएनएम एलएचवी प्रकोष्ठ की जिला संयोजक संतोष शर्मा, रेखा कुंतल, उमेश लवानिया, जिला सह संयोजक प्रदीप शर्मा आदि ने संबोधित किया। इस मौके पर धूपेन्द्र, हरदेव सिंह, कांता प्रसाद शर्मा, लक्ष्मी देवी, हेमन्त कुमार, ओमपाल सिंह, सविता शर्मा, रीना शर्मा, सुलोचना, रविबाला, सूर्यकांत अंबेश, भूरी सिंह, धीरज गुप्ता सहित कई नर्सेज शामिल थे। संचालन समय सिंह चौधरी ने किया।
भरतपुर. नर्सेज एसोसिएशन के कार्यक्रम में मंचस्थ अतिथि।
hin_Deva hin_Deva hin_Deva hin_Deva